DA Den Europæiske Unions Tidende C 149/9

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 149/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»CARCIOFO SPINOSO DI SARDEGNA«

EF-Nr.: IT-PDO-0005-0687-06.03.2008

BGB ( ) BOB ( X )

1. Betegnelse:

»Carciofo Spinoso di Sardegna«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produktets art (jf. bilag III):

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen »Carciofo Spinoso di Sardegna«:

»Carciofo Spinoso di Sardegna« opnås med den lokale økotype »Spinoso Sardo«, der kan henføres til plantearten »Cynara scolymus«, og som er kendetegnet ved følgende morfologiske egenskaber: en middelstor, flerårig plante med jordstængel og med hovedknoppen i en højde af 45-70 cm; den er opstigende, yderst velegnet til produktion ved pollinering og forskudt produktion. De grønne stikkende blade er mellemstore og yderst varieret i form: mange er enkeltbladede og andre er flerlappede eller hyppigt fjersnitdelte. Hovedet er aflangt, kegleformet, ret kompakt og mindst 6 cm langt med en diameter på mellem 6 og 13 cm; svøbbladene er store, brede og aflange, farven er grøn og brun-lilla, og de afsluttes af en gullig spids; hovedets indre blade er strågule med violette vener; stængelen er 10-40 cm lang (som foreskrevet i forordning (EF) nr. 1466/2003) og gennemsnitlig 1-3,5 cm tyk.

»Carciofo Spinoso di Sardegna« BOB skal have følgende egenskaber:

fysiske egenskaber: form: konisk, aflangt og rimelig kompakt hoved; farve: grøn med mange brun-violette nuancer; gule spidser på svøbbladene; stilkens struktur: den indvendige del er fiberfattig, sprød og spiselig; den spiselige del: mindst 30 % af det friske hoveds vægt.

Kemiske egenskaber: Kulhydratindholdet mindst 2,5 g pr. 100 g friskt produkt. Polyphenolindholdet mindst 50 mg pr. 100 g friskt produkt. Natrium: højst 0,125 g pr. 100 g frisk produkt. Jern: højst 0,80 mg pr. 100 g friskt produkt.

Organoleptiske egenskaber: duft: kraftig tidsel- og blomsterduft; konsistens: dækbladene er kødfulde og samtidig bløde og sprøde ved bunden; smag: kraftig med en fin balance af bitter og sødlig takket været indholdet af poliphenol og cynarin; skarphed: garvesyrerne, der er naturligt til stede i artiskokken, bemærkes næsten ikke, da de opvejes af den overvejende sødlige note, som skyldes de mange kulhydrater. »Carciofo Spinoso di Sardegna« spises traditionelt i frisk tilstand, og det gælder både hovedet og stænglen, og således udnyttes artiskokkens næringsmæssige værdi bedst. Kun »Carciofo Spinoso di Sardegna« af salgskategorierne »Ekstra« og »I« kan opnå den beskyttede oprindelsesbetegnelse.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle produktionsetaper af »Carciofo Spinoso di Sardegna« finder sted inden for det i punkt 4 nævnte område.

3.6. Særlige regler vedrørende udskæring, rivning eller emballering osv.:

For at »Carciofo Spinoso di Sardegna« kan spises i frisk tilstand, skal håndteringen reduceres til et minimum, og emballeringen foretages umiddelbart efter høst, da produktet er letfordærveligt, dvs. det mister hurtigt friskheden, der bemærkes ved et mat og slapt hoved og slappe stilke og blade. Et friskt produkt er med garanti en fordel, fordi der undgås iltning og fordampning, der kunne medføre ændringer i dets fysiske, organoleptiske og kemiske egenskaber.

»Carciofo Spinoso di Sardegna« markedsføres i følgende lukkede emballager påført logoet: bakker med 2-12 små hele og/eller udskårne hoveder; pakninger i et materiale, der er egnet til fødevarer, med 500 g til 5 kg; kasser af træ, pap og plast egnet til fødevarer med 4-60 små hoveder.

Emballagematerialer, der opfylder gældende EU-bestemmelser herfor, kan ligeledes anvendes. Hver pakning skal indeholde »Carciofo Spinoso di Sardegna« af samme handelskategori. Den synlige del af pakningens indhold skal være repræsentativ for hele indholdet.

3.7. Specifikke mærkningsregler:

Mærkningen på hver pakning skal indeholde: betegnelsen »Carciofo Spinoso di Sardegna« BOB og EU-mærket; kategorien »Ekstra« eller »I«; størrelsen; antallet af artiskokker; andre oplysninger i henhold til gældende bestemmelser; logoet.

Logoet består af en stiliseret artiskok, der ligner et smilende menneske, idet det takkede omrids af artiskokken viser et ansigt og dets blade som åbne arme i en venlig og imødekommende gestus. Budskabet er, at produktet har en blid smag på trods af dets stikkende ydre.

Den beskyttede oprindelsesbetegnelse skal optræde på mærket med tydelig og uudslettelig skrift i farver, der står i kontrast til mærkets farve, og således at det fremstår tydeligt blandt de andre oplysninger, der skal anføres med mindre skrift end oprindelsesbetegnelsen. Der må ikke anføres andre oplysninger end de udtrykkeligt tilladte. Det er dog tilladt at benytte angivelser, som henviser til firmanavne og private mærker, når blot de ikke indeholder nogen anprisninger eller kan vildlede forbrugerne.

4. Præcis afgrænsning af det geografiske område:

»Carciofo Spinoso di Sardegna« skal dyrkes og emballeres i de produktionsområder, der er beliggende i følgende kommuner:

I provinsen Cagliari: Assemini, Assemini Isola Amministrativa (I.A.), Barrali, Castiadas, Decimomannu, Decimoputzu, Donori, Elmas, Escolca (I.A.), Guasila, Mandas, Maracalagonis, Monastir, Muravera, Nuraminis, Serdiana, Pimentel, Pula, Quartu Sant’ Elena, Quartucciu, Samatzai, San Sperate, San Vito, Selargius, Selegas, Sestu, Sinnai (I.A.), Ussana, Uta, Villanovafranca, Villaputzu, Villasimius, Villasor, Villaspeciosa.

I provinsen Carbonia-Iglesias: Giba, Masainas, Piscinas, San Giovanni Suergiu, Santadi, Sant’Anna Arresi, Tratalias, Villaperuccio.

I provinsen Medio Campidano: Furtei, Gonnosfanadiga, Pabillonis, Pauli Arbarei, Samassi, San Gavino Monreale, Sanluri, Sardara, Segariu, Serramanna, Serrenti, Villacidro, Villamar.

I provinsen Oristano: Arborea, Baratili San Pietro, Bauladu, Bosa, Cabras, Cuglieri, Flussio, Magomadas, Marrubiu, Milis, Mogoro, Narbolia, Nurachi, Ollastra, Oristano, Palmas Arborea, Riola Sardo, San Nicolò Arcidano, Santa Giusta, San Vero, Siamaggiore, Seneghe, Sennariolo, Simaxis, Solarussa, Terralba, Tramatza, Tresnuraghes, Uras, Zeddiani, Zerfaliu.

I provinsen Nuoro: Dorgali, Galtellì, Irgoli, Loculi, Onifai, Orosei, Posada, Siniscola, Torpè.

I provinsen Ogliastra: Arzana (I.A.), Barisardo, Baunei, Cardedu, Girasole, Lanusei (I.A.), Loceri (I.A.), Lotzorai, Tertenia, Tortolì.

I provinsen Sassari: Alghero, Banari, Castelsardo, Florinas, Ittiri, Montresta, Olmedo, Ossi, Valledoria, Viddalba, Villanova Monteleone, Porto Torres, Putifigari, Uri, Santa Maria Coghinas, Sassari, Usini, Sedini, Sennori, Sorso, Tissi.

I provinsen Olbia-Tempio: Badesi, Budoni, San Teodoro.

Det ovennævnte produktionsområde svarer til det område, hvor »Carciofo Spinoso di Sardegna« traditionelt dyrkes. I dette område findes der samtidig alle de bedst egnede jord- og dyrkningsforhold, og derfor har der udviklet sig en kulturarv af erfaringer, traditioner og dyrkningsmæssig indsigt, der garanterer produktets egenskaber.

5. Tilknytning til det geografiske område:

5.1. Det geografiske områdes egenart:

Alle jorder i produktionsområdet, jf. punkt 4, hvor der dyrkes »Carciofo Spinoso di Sardegna«, er oprindeligt oversvømmede områder med rigt indhold af phosphor, jern, magnesium, calcium, kalium og organisk materiale, der er overvejende neutral eller lettere alkalisk.

Gennemsnitstemperaturen er om vinteren 11,3 °C, medens den om sommeren er 24 °C. Rimfrost er yderst sjælden, og sne hører til undtagelserne. Den årlige nedbør er særdeles uregelmæssigt fordelt; den er dog størst om vinteren og optræder praktisk talt aldrig om sommeren.

5.2. Produktets egenart:

»Carciofo Spinoso di Sardegna«s kendetegn er den begrænsede skarphed, den behagelige smag, der skyldes ligevægten mellem bittert og sødt, og den møre bund, der gør, at artiskokken spises rå. Andre egenskaber er det høje indhold af poliphenoler og andre næringsmæssige faktorer samt de særlig lave indhold af natrium og jern.

Til slut, men ikke mindre væsentligt, er hovedets beskaffenhed: dækbladene sidder tæt sammen og forhindrer udefra kommende skadestoffer at trænge igennem og sikrer derved produktets sundhed.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De egenskaber, der berettiger ansøgningen om registreringen af »Carciofo Spinoso di Sardegna« som BOB, og som udskiller den fra de andre produkter af samme handelsvare, er: den begrænsede skarphed, den behagelige smag, der skyldes ligevægten mellem bittert og sødt, den møre bund, der indbyder til konsum i rå tilstand, det høje indhold af næringsstoffer, der virker rensende for organismen (fremmer diurese, afgifter leveren og mindsker blodets cholesterolindhold), det høje indhold af kulhydrater, mineralsalte, jern, kalium, phosphor og diverse vitaminer, navnlig A-vitaminer.

Disse særlige egenskaber et tæt knyttet til det isolerede dyrkningsområde, der er særlig egnet takket være de traditionelle dyrkningsmetoder og de gunstige jordbundsmæssige, klimatiske og morfologiske forhold. Det gode indhold af calcium, magnesium og kalium, som langt de fleste jorder er udstyret med, hvor artiskokken dyrkes, er den væsentligste ansvarlige for plantens modstandsdygtighed over for belastninger, der stammer fra de høje temperaturer og det ringe nedbør. Samtidig er disse marker »kølige«, dybe, hovedsagelig opstået efter oversvømmelser og uden vandmætning, hvilket giver en optimal bytningskapacitet. Dette garanterer plantens fuldstændige optagelse af phosphor, jern og kalium og andre mineralsalte, der giver produktet de under punkt 5.2 beskrevne egenskaber.

De klimatiske faktorer påvirker kvaliteten af »Carciofo Spinoso di Sardegna«, da de er betingende for plantens generelle funktioner, såsom fotosyntese, optagelse af vand og af næringsstoffer. Lyset, og navnlig strålingsintensiteten, er en vigtig klimafaktor, der selv i vintermånederne i vid udstrækning bestemmer »Carciofo Spinoso di Sardegna«s kvalitetsmæssige egenskaber; det påvirker produktionen af reservestoffer såsom kulhydrater, der er bestemmende for smagen og gør artiskokken særlig egnet til konsum i rå tilstand. Det skal i øvrigt bemærkes, at solbestrålingens intensitet er ensartet i hele produktionsområdet; bredde- og lændegradsforskellene mellem markerne har ingen betydning for plantens rette udvikling.

Udover områdets iboende egnethed er de menneskelige ressourcer gennem traditioner, erfaringer og kapacitet medvirkende til at opnå den bedst mulig artiskok ved hjælp af manuel høst, sortering og klassificering. Rodfældning og fjernelse af overflødige skud foretaget af det højt specialiserede lokale personale bidrager yderligere til at opnå et produkt af høj kvalitet. Den optimale kombination af landbrugstekniske faktorer, som plantetidspunkt, dyrkningstæthed, fornuftig vanding, gødskning og sygdomsbekæmpelse anvendt med omhu såvel som artiskokmarkens begrænsede levetid (1-3 år) og plantens deraf følgende livskraft er medvirkende til at fremme »Carciofo Spinoso di Sardegna«s naturlige egnethed til konsum i rå tilstand.

Set fra en historisk vinkel finder artiskokdyrkningen, og navnlig dens miljømæssige tilknytning, sine rødder i den fønikiske periode og gennemløber adskillige århundreder helt op til vor tid, hvor den udgør en af Sardiniens — og Italiens — væsentligste landbrugsafgrøder. Skriftlige vidnesbyrd på artiskokkens tilstedeværelse i Sardinien optræder allerede i anden halvdel af 1700-tallet; Andrea Manca dell’Arca, en adelsmand fra Sassari, giver i værket »Agricoltura di Sardegna« (»Landbrug i Sardinien«) offentliggjort i 1780 et afsnit følgende overskrift: »Tidsel og artiskok. Udbredelse. Sorter. Dyrkning. Anvendelse«. Der findes ligeledes vidnesbyrd om »Carciofo Spinoso di Sardegna«s eksistens i de første årtier af forrige århundrede i Max Leopold Wagners »La vita rustica della Sardegna riflessa nella lingua« (»Landlivets afspejling i sproget på Sardinien«), der blev offentliggjort i 1921 i Heidelberg, Tyskland. Fra de første årtier af 1900-tallet sker der en omfattende fornyelse af Sardiniens landbrug, og fra at være en produktion til eget forbrug bliver artiskokdyrkningen til en specialiseret afgrøde med sigte på både de nationale og internationale markeder. Det er i denne periode, at den store handelsmæssige udvikling sker, der gør »Carciofo Spinoso di Sardegna« kendt i vide kredse; det kan i talrige kilder læses, at artiskokken blev solgt på øens markeder som et unikt produkt og blev til en del af Sardiniens identitet med både kvalitets- og oprindelsescertifikat fra begyndelsen af 1900-tallet, og produktet blev påskønnet og efterspurgt af forbrugerne. Produktets historiske oprindelse har i tidens løb fået forbrugeren til at identificere »Carciofo Spinoso di Sardegna« med øen Sardinien; i dagligt sprog optræder »Carciofo Spinoso di Sardegna« på diverse restauranters menukort, på varemærker og i salgsdokumenter; heraf er opstået ønsket om at formalisere anvendelsen af den pågældende betegnelse for at gøre tilknytningen uløseligt forbundet med produktets egenskaber og Sardinien og beskytte forbrugerne og producenterne mod eventuelle ukorrekte og fejlagtige anvendelser.

Henvisning til offentliggørelsen af varespecifikationen:

Denne forvaltning har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Carciofo Spinoso di Sardegna« i Gazzetta ufficiale (det italienske statstidende) nr. 25 af 30. januar 2008.

Den konsoliderede udgave af varespecifikationen kan ses på webstedet:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.